湘西行
作者：趙汝鐩
朝代：宋

paragraphs: 吾嘗誦麓山盤紆句，又嘗誦深林玲瓏詩。
前有工部後吏部，拈出千古湘西奇。
扶藜遊目逐蕭爽，捫蘿陟磴忘嶮巇。
杉檜摇空蛟虬舞，嶺壑翳霧猿猱悲。
晨昏兩鐘遞名剎，日月一壇老仙祠。
摩幹徘徊憐晉柏，剝苔俯仰認唐碑。
碧虛心照眼已闊，更上萬仞層臺危。
楚濤左渺連七澤，蠻煙右湧迷九嶷。
學宮岧嶢壓勝槩，百泉曲折流方池。
英才涵濡教育樂，風雩慨想莫春時。
登臨殊未徧幽境，殘陽木末墜紅影。
松陰夾道倒接䍦，不遣前訶殺風景。
小留一片瀟湘亭，雙鷺飛來妝秋屏。
橘垂嫩顆匝洲青，芷紛柔葉飄岸馨。
冥搜枯腸浪著語，對人欲舉不敢舉。
拍欄但吟工部吏部兩大篇，水光山色俱欣然。